DA staan OB se bevel teen Absa en SARB teen | Maroela Media
DA staan OB se bevel teen Absa en SARB teen
Adv. Busisiwe Mkhwebane, openbare beskermer
Die Demokratiese Alliansie het Dinsdag gesê die openbare beskermer oortree haar magte met die opdrag dat Absa 'n bedrag van R1,125 miljard, wat deur die Suid-Afrikaanse Reserwebank geskenk is, aan Bankorp moet terugbetaal.
Glynnis Breytenbach, woordvoerder van die DA, het gesê die opposisie moet nou "ernstige onrus" uitspreek oor die implikasies van Busisiwe Mkhwebane se meegaande instruksie aan die parlementêre komitee oor justisie en grondwetlike ontwikkeling om die Grondwet aan te pas wat betref die magte van die SARB.
"Dis duidelik dat haar aanbeveling haar magte oorskry en dit is 'n aanduiding van haar langtermyn plan om die kantoor van die openbare beskermer ondoeltreffend te laat. Die effek van hierdie 'regstellende aksie' sal wees om opdrag te gee aan die justisiekomitee en dit, op sigself, blyk onheilspellend te wees en 'n rede tot groot kommer," het sy gesê.
Breytenbach het gesê die DA sal met die hoof van die parlement se regsdienste in gesprek tree om bevestiging te kry of die opdrag onwettig was en om te bepaal of die wetgewer dit gaan teenstaan.
Absa het gesê hy is nie verplig om die geld terug te betaal nie, terwyl die Reserwebank 'n regsmening bekom het wat aandui dat die regstellende optrede buite die magte van die hoofstuk 9-instelling val. Die SARB sal 'n dringende aansoek doen om Mkhwebane se bevindinge tersyde te stel.
Breytenbach het gesê die DA sal alles in sy vermoë gebruik om die probleme aan te spreek wat hy met Mkhwebane se bevindings het. Sy het ook daarop gewys dat slegs die nasionale vergadering die mag het om die Grondwet te verander.
"Die regstellende optrede, wat gister aangekondig is, is baie kommerwekkend en dit beteken dat die nuwe openbare beskermer óf nie haar rol en magte as OB verstaan nie, óf dat sy eenvoudig bereid is om die wet te oortree om 'n politieke agenda te dryf."
Maroela Media het vroeër berig talle kenners en organisasies reken Mkhwebane se aanbevelings rondom die verandering van die Grondwet om die primêre doel van die Reserwebank aan te pas, is onwettig en val buite haar magte. Lees meer.
ABSA Busisiwe Mkhwebane DA SARB
Panayiotou se minnares het baie gesels met 'sluipmoordenaar'
Man gevonnis ná sewejarige se dood
Hoe gouer die dame in die bek geruk word en haar plek leer ken hoe beter. MAAR…intussen speel sy die politieke bal namens Zuma em die res van haar Zumaikie handpoppe en breek verder af…sonder gewete.
baie belangrike vrou. veral vir die outjie agter die skerms wat die toutjies trek. sy het haar eterretjie so helder sien flonker deur absa opdrag te gee. ek hoop absa kla haar aan soos hulle dreig. maar weereens baie blaf geen byt. hierdie belaglike onbevoegde mense in hoe posts is so sinneloos. ek kan steeds nie insien hoe hulle Zuma as president eers kon voorstel nie.
Wat kan ek meer se…waar daar n rokie is volg n moewies vuur…
Vandag het hierdie vrou my vir die eerste keer in my lewe werklik, sommer baie, baie bang raak vir wat in die land aangaan, benoud, beangs, bevrees. Hier kom werklik baie groot nonsies. Ons kan maar solank die hand na Uncle Bob uitreik, met hom bladskud en sê: "Aangename kennis kameraad uncle, die poorte is oop, ons nooi jou binne, ons is nou bloedbroers". Hier sit ons met mense in posisies wat nie 'n idee het waaroor 'n land se ekonomie gaan nie, finansies, nie 'n idee het dat dit die private sektor is wat die wa deur die drif… Lees meer »